b'\n_START_ARTICLE_\nMi\xc5\xa1ko pa\xc5\xbeym\xc5\xb3 patvirtinimo programa\n_START_PARAGRAPH_\nMi\xc5\xa1ko pa\xc5\xbeym\xc5\xb3 patvirtinimo programa (angl. Programme for the Endorsement of Forest Certification; sutrumpintai PEFC) \xe2\x80\x93 pelno nesiekianti nevyriausybin\xc4\x97 organizacija, \xc4\xafkurta 1999 m., siekiant skatinti darni\xc4\x85 mi\xc5\xa1k\xc5\xb3 prie\xc5\xbei\xc5\xabr\xc4\x85. Tai \xe2\x80\x9esk\xc4\x97tin\xc4\x97\xe2\x80\x9c organizacija, vienijanti \xc4\xafvairias nepriklausomai veikian\xc4\x8dias valstybines ir regionines mi\xc5\xa1ko sertifikavimo sistemas, kurios atitinka PEFC sukurtus tvarios mi\xc5\xa1kotvarkos reikalavimus. Medienos gaminiai, gauti i\xc5\xa1 mi\xc5\xa1k\xc5\xb3, sertifikuot\xc5\xb3 PEFC organizacij\xc5\xb3 nari\xc5\xb3, \xc5\xbeymimi vieningu PEFC logotipu._NEWLINE_Organizacijos b\xc5\xabstin\xc4\x97 \xc4\xafsteigta \xc5\xbdenevoje.\n_START_SECTION_\nIstorija\n_START_PARAGRAPH_\nPEFC buvo \xc4\xafkurta 1999 m. gegu\xc5\xbe\xc4\x97s 30 d. 11 Europos valstybi\xc5\xb3 iniciatyva kaip Europos mi\xc5\xa1k\xc5\xb3 sertifikavimo taryba. Po dvej\xc5\xb3 met\xc5\xb3 prie jos prisijung\xc4\x97 pirmosios u\xc5\xbe Europos rib\xc5\xb3 esan\xc4\x8dios \xc5\xa1alys - JAV ir Kanada. 2003 m., i\xc5\xa1sipl\xc4\x97tusi iki pasaulinio masto, organizacija pakeit\xc4\x97 savo pavadinim\xc4\x85 \xc4\xaf dabartin\xc4\xaf.\n_START_SECTION_\nMastas\n_START_PARAGRAPH_\n2011 m. pabaigoje PEFC sertifikuoti mi\xc5\xa1kai ap\xc4\x97m\xc4\x97 245 mln. ha.\n_START_SECTION_\nOrganizacija\n_START_PARAGRAPH_\nPEFC valdoma per generalin\xc4\xaf nari\xc5\xb3 susirinkim\xc4\x85, kuris renka direktori\xc5\xb3 taryb\xc4\x85, o kasdienes organizacijos funkcijas u\xc5\xbetikrina generalinio sekretoriaus vadovaujama administracija.\n_START_SECTION_\nVertinimas\n_START_PARAGRAPH_\nPEFC palaiko nema\xc5\xbeai aplinkosaugos organizacij\xc5\xb3, medienos pramon\xc4\x97s atstov\xc5\xb3, mi\xc5\xa1k\xc5\xb3 savinink\xc5\xb3. Sertifikatas pripa\xc5\xbe\xc4\xafstamas valstybi\xc5\xb3 (Vokietijos, Japonijos, Did\xc5\xbeiosios Britanijos ir kt.), reikalaujan\xc4\x8di\xc5\xb3, kad vie\xc5\xa1uosiuose pirkimuose b\xc5\xabt\xc5\xb3 \xc4\xafsigijama legali ir, pageidautina, pagal tvarios mi\xc5\xa1kotvarkos principus tvarkom\xc5\xb3 mi\xc5\xa1k\xc5\xb3 mediena._NEWLINE_PEFC yra kritikuojama Greenpeace organizacijos d\xc4\x97l neskaidrumo, nepakankamai auk\xc5\xa1t\xc5\xb3 standart\xc5\xb3, prasto bendradarbiavimo su suinteresuotomis grup\xc4\x97mis. Teigiama, kad kai kurie PEFC sertifikuoti mi\xc5\xa1kai susiduria su bio\xc4\xafvairov\xc4\x97s nykimo, vietini\xc5\xb3 gyventoj\xc5\xb3 teisi\xc5\xb3 pa\xc5\xbeeidim\xc5\xb3, giri\xc5\xb3 naikinimo ir kitokiomis problemomis. Pana\xc5\xa1ius argumentus yra i\xc5\xa1sak\xc4\x99s ir Pasaulio gamtos fondas.'